ليگو

ليگو (بالدانماركية: LEGO)، هي ماركة ديال لعب البناء كتتصنّع من طرف الشركة الدنماركية The Lego Group، والمقر ديالها فـ مدينة بيلوند فـ الدنمارك. ليگو معروفة بالطوبات البلاستيكية الصغار اللي كيتشبكو مع بعضياتهم، ومع شخصيات ومجسمات صغار. بهاد الطوبات يمكن تبني سيارات، ديور، روبوطات، مناظر طبيعية وآلات مختلفة.

طوبات ليگو معمولة من بلاستيك خاص سميتو ABS، وكتقدر تفكّ النماذج وترجع تصاوب نماذج جداد. الشركة بدات تصنّع الطوبات اللي كيتشبكو مع بعضياتهم عام 1949، وولات من أكبر شركات اللعب فالعالم من ناحية المبيعات.

 التاريخ 

ليگو تصايبات عام 1932 من طرف نجّار دنماركي سميتو أولي كيرك كريستيانسن. سميّة LEGO جاية من الكلمات الدنماركية leg godt اللي معناها “لعب مزيان”.

فالأول كانت الشركة كتدير لعب من الخشب، ولكن من بعد الحرب العالمية والحريق اللي حرق المعمل، تحوّلات للبلاستيك. عام 1958 تحسّن تصميم الطوبات باستعمال بلاستيك ABS، وولات الطوبات كتشدّ مزيان فبعضياتها. أول شخصية ليگو خرجات عام 1978.

الشركة توسعات فـ أوروبا فـ الخمسينات، ومن بعد فالعالم كامل. أول منتزه ليگولاند تحل عام 1969 فالدنمارك. فـ 2014 ولات ليگو رقم 1 فالسوق العالمي ديال اللعب قدّام شركة ماتيل.

 الطوبات والتصنيع 

طوبات ليگو هما عناصر معيارية، يعني القياسات ديالهم دقيقة بزاف ومبنية على نظام موحّد. التصميم الحالي ديال الطوبات مسجّل ببراءة اختراع من 1958، وفيه أنابيب داخلية باش الطوبات يشدّو فبعضياتهم بقوة.

الطوبات كتتصاوب بآلات دقيقة بزاف، والخطأ فالتصنيع قليل بزاف، وهاد الجودة هي من أسرار نجاح ليگو.

 السلاسل والمنتوجات 

ليگو عندها بزاف ديال السلاسل بحال ليگو دوبلو (Duplo) للأطفال الصغار، ليگو سيتي (City)، ليگو ستار وورز (Star Wars)، ليگو نينجاجو (Ninjago)، ليگو فريندز (Friends)، ليگو كرياتور (Creator)، وليگو مايندستورمز (Mindstorms) للروبوتات. كاين حتى خط للكبار بحال Lego Art اللي فيه لوحات فنية معمولة بالطوبات.

 ألعاب الفيديو والأفلام 

ليگو خرجات بزاف ديال ألعاب الفيديو بحال Lego Star Wars وLego Batman وLego Marvel Super Heroes وLego Fortnite. كاينين حتى أفلام بحال The Lego Movie وThe Lego Batman Movie وLego Ninjago Movie.

 المجتمع والثقافة 

ليگو عندها جمهور كبير بزاف فالعالم، كيسمّيوهم AFOL (Adult Fans of Lego). كيديرو مسابقات فالبناء وكيبيعو ويشريو القطع فمواقع بحال Bricklink. حتى فالفن والعلوم، الناس كيستعملو ليگو باش يديرو أعمال فنية ونماذج علمية وأطراف صناعية.

 أرقام قياسية 

من أشهر الأرقام القياسية ديال ليگو: أكبر طقم ليگو فيه أكثر من 11,000 قطعة، وأغلى طقم هو Death Star بحوالي 999 يورو، وأكبر بناء ليگو فيه ملايين الطوبات ومسجّل فغينيس.

 مصادر 


تصنيف:شركات دنماركية
تصنيف:شركات ألعاب
تصنيف:تأسيسات د 1932

تصنيف:تأسيسات د 1949 ف الدانمارك